(Ortografía tradicional) Te cꞌu riꞌ ri winak aj Israel xcaꞌn jun qui nimakꞌij chic pa Jerusalén.
Ri Jesús cꞌut xeꞌ chi na jumul jelaꞌ.
Pa ri tinimit Jerusalén chunakaj ri uchibe ri cäbix “Uchibe ri Queboc wi Chij” che,
cꞌo jun atinibal ri cäbix Betesda che ru biꞌ pa ri chꞌabal hebreo.
E cꞌo job rakan ja chrij.
Pa tak ri rakan ja riꞌ e kꞌoyokꞌoj qꞌuia yawabib.
E cꞌo moyab,
chꞌocojib,
xukujeꞌ winak ri cäminak qui cuerpo.
Tajin cäqueyej chi cäslab ri joron.
Jun tak paꞌ cꞌut cäkaj lok jun ángel pa ri atinibal,
cuslabisaj cꞌu ri joron.
Jachin ri nabe cäkaj pa ri joron aretak cäslabtaj can rumal ri ángel cäcunataj che apachique u wäch yabil ri cꞌo che.
Cꞌo cꞌu jun achi chilaꞌ ri xqueꞌ juwinak lajuj rucꞌ wajxakib junab yawab.
Aretak ri Jesús xrilo kꞌoyol cho ri ulew,
xukujeꞌ xretamaj chi qꞌuia junab chic yawab,
xutaꞌ che:
¿A caj la cutzir la?
—xcha che.
Ri yawab xchꞌawic,
xubij che:
Tat,
man cꞌo tä jun quinkasan pa ri atinibal aretak cäslab ri joron.
Amakꞌel aretak cwaj quinkajic,
jun chic cäkaj bi nabe chnuwäch in,
—xcha che.
Ri Jesús xubij che:
¡Walij baꞌ la,
yaca la bi ri soc la,
bin yaꞌ la!
—xcha ri Jesús che.
Chanim xutzir ri achi.
Xuyac bi ru soc,
xuchaplej binem.
Are cꞌu kꞌij re uxlanem aretak xbantaj waꞌ.
Ri winak aj Israel xquibij che ri achi ri xutziric:
Cämic cꞌut are kꞌij re uxlanem.
Man yaꞌtal taj cawekaj bi ra soc,
—xecha che.
Ri achi xchꞌawic,
xubij chque:
Ri jun ri xincunanic xubij chwe:
“¡Yaca la bi ri soc la,
bin yaꞌ la!”
—xcha riꞌ chwe,
—xcha ri achi chque ri winak.
Ri e areꞌ xquitaꞌ che,
xquibij:
¿Jachin riꞌ ri xbin chawe:
“¡Yaca la bi ri soc la,
bin yaꞌ la!”?
—xecha che.
Are cꞌu ri achi man xuchꞌob tä chi u wäch jachin ri xcunanic rumal chi ri Jesús xsach chquixol ri qꞌuialaj winak ri e cꞌo chilaꞌ.
Te riꞌ ri Jesús xurik ri achi pa ri nimalaj rachoch Dios,
xubij che:
¡Chilampe la!
—xchaꞌ.
Cämic ri lal utz chic.
Mämacun chi baꞌ la,
mäpe chi ne jun cꞌäx chic chij la ri más nim na,
—xcha ri Jesús che.
Xeꞌ cꞌu ri achi,
xubij chque ri winak aj Israel chi ri xcunanic are ri Jesús.